Tampereen Lielahdessa aukeaa harjoittelupaikka uudelle olympialajille: "Välttämättä kukaan tamperelainen ei pääse ylös asti"

Pienen haparoimisen jälkeen sormet saavat otteen ja jalka löytää sen verran tukea, että maan vetovoima jää kakkoseksi. Pystysuoran seinän kiipeäminen ei tunnu ensikertalaisesta aivan niin mahdottomalta kuin vielä hetkeä aiemmin. Lielahdessa aukeaa ensi viikonloppuna Tampereen Kiipeilykeskuksen uusi kiipeilyhalli. Kävimme katsomassa ja kokeilemassa, mitä paikka tarjoaa. –Kiipeilykeskuksessamme Nekalassa tila tuli vastaan. Kiipeilyn harrastajia alkaa olla Tampereellakin niin paljon, että oli pakko tehdä jotain, yrittäjä Janne Sievänen sanoo. Janne Niemenmaa näyttää 10 vuoden kokemuksella, miten kiipeäminen sujuu: Lielahden kiipeilyhalli on rakennettu entisen Löytötavaratalon tiloihin. Noin viiden metrin korkuinen tila riittää boulderointiin, jossa seinää kiivetään ylös ilman turvaköysiä. Seinän alla on patja putoamisen varalta. Kiipeilemään pääsee kuka tahansa, ja reittejä löytyy niin aloittelijoille kuin edistyneille harrastajille. Sieväsen mukaan osa reiteistä vaatii enemmän hoksaamista kuin lihasvoimaa tai tekniikkaa. –Tämä on siinä mielessä helppo laji, että mitään ei tarvitse tietää. Tulet vain ja menet seinälle. "Tosi mahtava, hirveästi reitejä" Huhtikuun ensimmäisen viikon ajan tila on varattu Tampereen Kiipeilykeskuksen vuosijäsenille. Sanja Pöyry ja Meeri Engren olivat ensimmäisten kokeilijoiden joukossa. –Tämä on tosi mahtava kiipeilypaikka. Tilaa on valea ja raikas, ja reittejä on hirveästi, Pöyry ja Engren arvioivat. Engren kertoo, että kiipeily on korvannut kokonaan ryhmäliikuntatunnit, joille hän aiemmin osallistui säännöllisesti. Pöyrylle kiipeilystä on tullut elämäntapa. –Rupesin kiipeämään siksi, että pääsisin vuorille, eikä tällainen viehättänyt aluksi ollenkaan. Nyt kun tätä on tehnyt, niin tosi kivaahan tämä on, Pöyry sanoo. Tokion olympialaisissa vuonna 2020 boulderointi on yksi kolmesta kiipeilylajista. Myös Lielahdessa on tarkoitus pitää kiipeilykilpailut ensi syksynä. –Täällä on sellaisiakin reittejä, ettei välttämättä kukaan tamperelainen pääse ylös asti, arvioi Sieväsen yhtiökumppani Janne Niemenmaa. Boulderointi- ja Street Workout -halli aukeaa 7.4.2018. Hallissa on noin 400 m2 boulderointiseinää, joka sisältää 80 erilaista reittiä. Lisäksi löytyy led-kiipeilyseinä. Street Workout -alue on noin 100 neliömetrin kokoinen. Kertamaksu 10 euroa. Vuosijäsenille 48 euroa/kk. Avoinna arkisin 13–20, la–su 12–18.